*****

ΚΑΝΟΝΙΣΜΟΣ (ΕΟΚ) αριθ. 3396/84 ΤΗΣ ΕΠΙΤΡΟΠΗΣ

της 3ης Δεκεμβρίου 1984

σχετικά με την αναθεώρηση του καταλόγου εξαιρέσεων ο οποίος αναφέρεται στο άρθρο 22 παράγραφος 2 στοιχείο α) του κανονισμού (ΕΟΚ) αριθ. 1736/75 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1736/75 του Συμβουλίου της 24ης Ιουνίου 1975 σχετικά με τις στατιστικές του εξωτερικού εμπορίου της Κοινότητας και του εμπορίου μεταξύ των κρατών μελών (1), όπως τροποποιήθηκε από τον κανονισμό (ΕΟΚ) αριθ. 2845/77 (2), και ιδίως το άρθρο 22 παράγραφος 2 στοιχείο α) και το άρθρο 41 στοι- χείο α),

Εκτιμώντας:

ότι, λόγω απαιτήσεων στατιστικής φύσεως, το πεδίο εφαρμογής των προδιαγραφών που περιλαμβάνονται στον κατάλογο εξαιρέσεων ο οποίος αναφέρεται στο παράρτημα Β του κανονισμού (ΕΟΚ) αριθ. 1736/75 συμπίπτει μερικώς με το πεδίο εφαρμογής του κανονισμού (ΕΟΚ) αριθ. 918/83 του Συμβουλίου της 28ης Μαρτίου 1983 σχετικά με τη θέσπιση του κοινοτικού καθεστώτος των τελωνειακών ατελειών (3), της οδηγίας 83/181/ΕΟΚ του Συμβουλίου της 28ης Μαρτίου 1983 η οποία καθορίζει το πεδίο εφαρμογής του άρθρου 14 παράγραφος 1 στοιχείο δ) της οδηγίας 77/388/ΕΟΚ αναφορικά με την απαλλαγή μερικών οριστικών εισαγωγών αγαθών από το φόρο προστιθέμενης αξίας (4) και της οδηγίας 83/183/ΕΟΚ του Συμβουλίου της 28ης Μαρτίου 1983 σχετικά με τις φορολογικές ατέλειες που εφαρμόζονται σε οριστικές εισαγωγές αγαθών προσωπικής χρήσης ιδιωτών, που προέρχονται από ένα κράτος μέλος (5)·

ότι, για να καθοριστούν τα όρια του κοινού πεδίου εφαρμογής αυτών των διαφορετικών ρυθμίσεων, είναι απαραίτητη η ομοιομορφία, όσον το δυνατόν, της ορολογίας που χρησιμοποιείται · ότι πρέπει να προσαρμοστεί, να τροποποιηθεί και ακόμα να συμπληρωθεί το κείμενο του προαναφερθέντος καταλόγου των εξαιρέσεων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Στατιστικών Εξωτερικού Εμπορίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κείμενο του παραρτήματος Β του κανονισμού (ΕΟΚ) αριθ. 1736/75 του Συμβουλίου αντικαθίσταται από το κείμενο του παραρτήματος του παρόντος κανονισμού.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Δεκεμβρίου 1984.

Για την Επιτροπή

Richard BURKE

Μέλος της Επιτροπής

(1) ΕΕ αριθ. L 183 της 14. 7. 1975, σ. 3.

(2) ΕΕ αριθ. L 329 της 22. 12. 1977, σ. 3.

(3) ΕΕ αριθ. L 105 της 23. 4. 1983, σ. 1.

(4) ΕΕ αριθ. L 105 της 23. 4. 1983, σ. 38.

(5) ΕΕ αριθ. L 105 της 23. 4. 1983, σ. 64.

ΠΑΡΑΡΤΗΜΑ

Κατάλογος εξαιρέσεων που προβλέπεται στο άρθρο 22 παράγραφος 2 στοιχείο α)

Εξαιρούνται της επεξεργασίας τα στοιχεία τα σχετικά με τα ακόλουθα εμπορεύματα:

α) τα μέσα πληρωμής που έχουν νόμιμη κυκλοφορία και οι αξίες·

β) η έκτακτη ενίσχυση σε πληγείσες περιοχές·

γ) τα διπλωματικής ή παρομοίας φύσεως εκ του προορισμού τους:

1. εμπορεύματα που απολαύουν διπλωματικής και προξενικής ή παρομοίας ασυλίας·

2. δώρα προσφερόμενα σε αρχηγό κράτους, τα μέλη κυβερνήσεως ή κοινοβουλίου·

3. αντικείμενα κυκλοφορούντα στο πλαίσιο της αμοιβαίας διοικητικής βοηθείας·

δ) εφόσον η εισαγωγή ή η εξαγωγή τους είναι παροδικής φύσεως, μεταξύ άλλων:

1. τα εμπορεύματα που προορίζονται για πανηγύρεις και εκθέσεις ·

2. τα σκηνικά των θεάτρων·

3. τα παιγνίδια λούνα-παρκ και άλλες διασκεδάσεις πανηγύρεων·

4. ο επαγγελματικός εξοπλισμός υπό την έννοια της διεθνούς τελωνειακής συμφωνίας της 8ης Ιουνίου 1968·

5. οι κινηματογραφικές ταινίες·

6. τα μηχανήματα και το πειραματικό υλικό·

7. τα ζώα αγώνων, εκτροφείων, ιπποδρόμου κλπ.·

8. τα εμπορικά δείγματα·

9. τα μέσα μεταφοράς, τα εμπορευματοκιβώτια και το βοηθητικό υλικό μεταφοράς·

10. οι συσκευασίες·

11. τα υπό ενοικίαση εμπορεύματα·

12. τα εξαρτήματα και το υλικό που πρέπει να χρησιμοποιηθούν σε εργασίες πολιτικού μηχανικού·

13. τα εμπορεύματα που προορίζονται να υποστούν εξετάσεις, αναλύσεις ή δοκιμές·

ε) εφόσον δεν αποτελούν αντικείμενο εμπορικής συναλλαγής:

1. τα παράσημα, τιμητικές διακρίσεις, βραβεία τιμητικά, μετάλλια και αναμνηστικά παράσημα·

2. το υλικό, οι προμήθειες και τα αντικείμενα ταξιδίου, συμπεριλαμβανομένων των αθλητικών ειδών, που προορίζονται για προσωπική κατανάλωση ή χρήση, τα οποία συνοδεύουν, προηγούνται ή έπονται του ταξιδίου·

3. τα είδη προικός, τα αντικείμενα μετακομίσεως ή κληρονομίας ·

4. τα φέρετρα, οι τεφροδόχοι, τα αντικείμενα νεκρώσιμης διακόσμησης και τα αντικείμενα που προορίζονται για τη συντήρηση τάφων και νεκρικών μνημείων·

5. τα έντυπα διαφημίσεων, οι οδηγίες χρήσεως, οι τρέχουσες τιμές και άλλα διαφημιστικά είδη·

6. τα εμπορεύματα που κατέστησαν άχρηστα ή μη χρήσιμα βιομηχανικώς·

7. το έρμα·

8. οι φωτογραφίες, τα τυπωθέντα και εμφανισθέντα φιλμς, τα σχέδια, σκίτσα, αντίγραφα σχεδίων, χειρόγραφα, φάκελοι, τα διοικητικά έγγραφα, τα αρχεία, τα τυπογραφικά δοκίμια, καθώς και κάθε μέσο των πληροφοριών που χρησιμοποιούνται στο πλαίσιο μιας διεθνούς ανταλλαγής πληροφοριών·

9. τα γραμματόσημα·

10. τα φαρμακευτικά προϊόντα που χρησιμοποιούνται σε διεθνείς αθλητικές εκδηλώσεις·

στ) τα προϊόντα που χρησιμοποιούνται στο πλαίσιο κοινών ενεργειών για την προστασία προσώπων ή του περιβάλλοντος·

ζ) τα εμπορεύματα που αποτελούν αντικείμενο μη εμπορικής διακινήσεως μεταξύ φυσικών προσώπων που διαμένουν σε παραμεθόριες ζώνες που καθορίζονται από τα κράτη μέλη (παραμεθόρια διακίνηση)·

τα προϊόντα που λαμβάνονται από τους παραγωγούς γεωργικών προϊόντων από εγκαταστάσεις που βρίσκονται εκτός, αλλά σε άμεση γειτνίαση, με το στατιστικό έδαφος στο οποίο εδρεύει η γεωργική τους εκμετάλλευση·

η) τα εμπορεύματα που εγκαταλείπουν ένα ορισμένο στατιστικό έδαφος για να επανεισαχθούν σ' αυτό, αφού διασχίσουν ένα ξένο έδαφος, απευθείας ή με διακοπές λόγω των σύμφυτων προς τη μεταφορά στάσεων.